**MÁSOLD** a következő szöveget a füzetedbe, majd **TANULD MEG**!

**ARANY JÁNOS: TETEMRE HÍVÁS**

A ballada tartalma: A halva talált **Bárczi Benőt** apja felviteti a kastélyba. A melléből álló tőr erőszakos halálról árulkodik. Az apa nem engedi megmosni a halottat. Meg akarja tudni, hogy ki fia gyilkosa. A néphit szerint ugyanis ha a gyilkos a tetem mellé áll, a sebből folyni kezd a vér. Az apa sorra hívja Benő ellenségeit, majd barátait, az egész falut, de a halott sebéből nem folyik a vér. Végül jön titkos arája (menyasszonya), **Kund Abigél**. A lány könnyelmű, kacér viselkedésével a halálba kergette szerelmét. Benő ugyanis feleségül kérte a lányt, de ha az nemet mond, ő megöli magát. A lány enyelegve adott tőrt a fiú kezébe, tegye meg, ha meri. Bárczi Benő öngyilkos lett. A lány büntetése a megtébolyodás.

**OLVASD EL** a balladát a tankönyv 136–137. oldalán! **FEJBŐL TANULD MEG** az első és az utolsó versszakot! **OLDD MEG ÍRÁSBAN** a következő feladatokat a füzetedbe! Egész mondatokkal válaszolj!

137/1, 2, 3, 4, 6, 7

**138. oldal – válassz ki az összefoglaló kérdések közül legalább 8-at, amit a füzetedben kidolgozol! A kérdést is írd a füzetbe! Hozzá a választ egy másik színnel írd!**

**TETEMRE HÍVÁS**

A [radványi](http://magyar-irodalom.elte.hu/sulinet/igyjo/setup/portrek/arany/tetemre.htm" \l "radvanyi) sötét erdőben  
Halva találták [Bárczi Benőt](http://magyar-irodalom.elte.hu/sulinet/igyjo/setup/portrek/arany/tetemre.htm" \l "barczi).  
Hosszu hegyes tőr ifju szivében;  
„Ime, bizonyság Isten előtt:  
Gyilkos erőszak ölte meg őt!”

Kastélyába vitette föl atyja,  
Ott letevék a hűs palotán;  
[Ki se terítteti](http://magyar-irodalom.elte.hu/sulinet/igyjo/setup/portrek/arany/tetemre.htm" \l "kiseter), meg se mosatja:  
Vérben, ahogy volt, nap nap után  
Hever egyszerű ravatalán.

[Állata](http://magyar-irodalom.elte.hu/sulinet/igyjo/setup/portrek/arany/tetemre.htm" \l "allata) őrzeni négy alabárdost:  
„Lélek ez ajtón se be, se ki!...”  
„Hátha az anyja, szép huga már most  
Jönne siratni?” - „[Vissza! neki](http://magyar-irodalom.elte.hu/sulinet/igyjo/setup/portrek/arany/tetemre.htm" \l "visszaneki);  
Jaj, ki parancsom, élve, szegi!”

Fojtva, teremről rejti teremre  
Halk zokogását asszonyi bú. -  
*Maga,* [pecséttel](http://magyar-irodalom.elte.hu/sulinet/igyjo/setup/portrek/arany/tetemre.htm" \l "pecsettel), „hívja tetemre”,  
Kit szemre vesz, ölyvként, sanda gyanú:  
Legyen a seb vérzése tanú.

A [palotát](http://magyar-irodalom.elte.hu/sulinet/igyjo/setup/portrek/arany/tetemre.htm" \l "palotat) fedi fekete posztó,  
Déli verőn sem süt oda nap;  
Áll a tetemnél [tiszti](http://magyar-irodalom.elte.hu/sulinet/igyjo/setup/portrek/arany/tetemre.htm" \l "tisztipor)*[pörosztó](http://magyar-irodalom.elte.hu/sulinet/igyjo/setup/portrek/arany/tetemre.htm" \l "tisztipor)*,  
Gyertya, feszűlet, [kánoni pap](http://magyar-irodalom.elte.hu/sulinet/igyjo/setup/portrek/arany/tetemre.htm" \l "kanonipap):  
Sárga viaszfényt nyughelye kap.

„Jöjjenek ellenségi, ha voltak!”  
Jő, kit az apja rendre nevez;  
Hiába! nem indul sebe a holtnak  
Állva fejénél az, vagy emez:  
„Gyilkosa hát nem ez... újra nem ez.”

„Hát ki?...” riad fel Bárczi sötéten,  
„Boszulatlan nem foly ez ösi vér;  
Ide a gyilkost!... bárha pecsétem  
Váddal az önnön szívemig ér:  
Mindenki gyanús nekem, aki él!”

„Jöjjenek úgy hát ifju baráti!”  
Sorra belépdel sok dalia:  
Fáj nekik a hőst véribe’ látni,  
S nem harc mezején elomlania.  
Erre se vérzik Bárczi fia.

„Jöjjön az udvar! apraja, nagyja...  
Jöjjön elő [Bárc](http://magyar-irodalom.elte.hu/sulinet/igyjo/setup/portrek/arany/tetemre.htm" \l "barc), a falu, mind!”  
Megkönyezetlen senki se hagyja,  
Kedves urára szánva tekint.  
Nem fakad a seb könnyre megint.

„Jöjjön az anyja! hajadon húga!”  
Künn a leány, már messze, sikolt;  
Anyja reárogy, öleli búgva:  
Mindre nem érez semmit a holt:  
Marad a tört vér - fekete folt.

„Jöjjön utolszor szép szeretője,  
Titkos arája, Kund Abigél!”  
Jő; - szeme villan s tapad a *tőrre;*  
Arca szobor lett, lába gyökér.  
- Sebből pirosan buzog a vér.

Könnye se perdűl, jajja se hallik,  
Csak odakap, hol fészkel az agy:  
Iszonyu az, mi oda nyilallik!...  
Döbbenet által a szív ere fagy:  
„Lyányom, ez ifjú gyilkosa vagy!”

Kétszeri mondást - mint lebüvölten -  
Hallgat el, aztán így rebegi:  
„Bárczi Benőt én meg nem öltem,  
Tanum az Ég, s minden seregi!  
Hanem e tőrt *én* adtam neki.

„Bírta szivem’ már hű szerelemre, -  
Tudhatta, közöttünk nem vala gát:  
Unszola mégis *szóval* „igenre”,  
Mert ha *nem:* ő kivégzi magát.  
Enyelegve adám a tőrt: nosza hát!”

S vadul a sebből a tőrt kiragadja,  
Szeme szokatlan lángot lövell,  
Kacag és sír, s fennvillogtatja  
S vércse-visongással rohan el.  
Vetni kezet rá senki se mer.

Odakinn lefut a nyilt utca során,  
Táncolni, dalolni se szégyell;  
Dala víg: „Egyszer volt egy leány,  
Ki csak úgy játszott a legénnyel,  
Mint macska szokott az egérrel!”

(1877. október 27.)